‘Ongekende ramp wag op veeboere’ | News24
‘Ongekende ramp wag op veeboere’
=Francois du Toit, voorsitter van die Oos-Kaapse rooivleis produsenteorganisasie.
Indien die Oos-Kaap nie genoeg reën in dié groeiseisoen kry nie gaan veeboere die komende winter ongekende ramptoestande beleef, sê Francois du Toit, voorsitter van die Oos-Kaapse rooivleis produsenteorganisasie.
Du Toit sê enorme getalle vrektes het reeds voorgekom in die meer as twee jaar dat die provinsie onder die kritieke droogte gebuk gaan.
“Jong, wat kan ek nou sê. Dis vrek warm en die diere kry swaar. Gelukkig waai die wind op plekke darem só dat die windpompe kan werk en sorg vir drinkwater.
“Al die oop waters is al opgedroog en dit gaan bars gaan as dit so aanhou.
“Sommige plekke wat al bietjie reën gehad het en waar die veld goed reageer het, se vog en die groenigheidjie word nou weggeskroei.”
In die veegebiede is die produsente se kontantvloei onder enorme druk.
Boere het reeds “seker ten minste 30%” van hul vee verkoop om te help met hul kontantvloeiprobleme.
“Voerpryse is steeds hoog en die reën bly weg. Pryse is wel hoog vir ons produk, maar jy het ook net soveel diere om te verkoop weens die droogte.
“Almal se besettingsyfers is af en daar het enorme vrektes voorgekom met dié natuurfratse.
“Dié vernietigende droogte het reeds minstens 160 000 stuks vee geëis, en nog vrektes word daagliks aangemeld in distrikte waar die situasie steeds benard is. Dié distrikte sluit onder meer in Jansenville, Willowmore, Aberdeen, en Klipplaat,” sê Du Toit.
“Weens die opeenvolgende droogtes is dit asof die diere net nie meer die krag het om te oorleef nie.
“Al wat ons nou kan doen, is om op ons knieë te gaan en ons te verootmoedig voor ons Vader.
“Indien ons nie genoeg reën in die groeiseisoen kry nie, gaan ons ongekende ramptoestande beleef dié winter,” meen hy.
Hierbenewens het ’n verdere ongeveer 80 000 skape en lammers gevrek weens die snerpende koue wat skielik begin Oktober verlede jaar toegeslaan het toe baie van die diere pas geskeer was.
Volgens weerwaarskuwings wat deur Hugh van Niekerk, streeksbestuurder van die Oos-Kaapse weerkantoor, uitgereik is, sal uiters warm en vogtige lug bydra tot baie ongemaklike toestande in die suidelike dele van die provinsie, terwyl die westelike gebiede uiters warm toestande sal ervaar – veral Joubertina, Addo, Jansenville, Patensie en Graaff-Reinet.
Van Niekerk het ook gewaarsku dat die gevaar van veldbrande baie groot is in veral die gebied van die Beyers Naudé- plaaslike munisipaliteit.